PSTC วิ่ง 4% เก็งครึ่งหลังสดใส ลุ้นปี 66 เทิร์นอะราวด์
PSTC บวก 4% เก็งผลงานครึ่งปีหลังสดใส คาดท่อน้ำมันเริ่มเปิดดำเนินการไตรมาส 4/65 และลุยขยายกลุ่มลูกค้า LNG และการขายไฟฟ้าให้กับภาคเอกชน หนุนธุรกิจในปี 66 เทิร์นอะราวด์
PSTC บวก 4% เก็งผลงานครึ่งปีหลังสดใส คาดท่อน้ำมันเริ่มเปิดดำเนินการไตรมาส 4/65 และลุยขยายกลุ่มลูกค้า LNG และการขายไฟฟ้าให้กับภาคเอกชน หนุนธุรกิจในปี 66 เทิร์นอะราวด์
10 ต.ค. 2565

ผู้สื่อข่าวรายงานว่า วันนี้ (10 ต.ค.65) ราคาหุ้นบริษัท เพาเวอร์ โซลูชั่น เทคโนโลยี จำกัด (มหาชน) หรือ PSTC ณ เวลา 11:01 น. อยู่ที่ระดับ 1.94 บาท บวก 0.07 บาท หรือ 3.74% สูงสุดที่ระดับ 1.97 บาท ต่ำสุดที่ระดับ 1.86 บาท ด้วยมูลค่าการซื้อขาย 38.04 ล้านบาท

นางสาวปิยะภัทร์ สุวรรณสังข์ รักษาการประธานเจ้าหน้าที่บริหาร พร้อมด้วย นายลือชัย สุดสาคร กรรมการผู้จัดการ บริษัท ไทย ไปป์ไลน์ เน็ตเวิร์ค จำกัด และ นางสาวยุวพร พุ่มประเสริฐ ประธานเจ้าหน้าที่กลุ่มงานการเงิน PSTC นำเสนอข้อมูลในงานบริษัทจดทะเบียนพบผู้ลงทุน (Opportunity Day) บนแพลตฟอร์มออนไลน์ เผยแนวโน้มผลการดำเนินงานในช่วงครึ่งหลังของปี 65 จะกลับมาเติบโตอย่างต่อเนื่อง หลังโครงการระบบท่อขนส่งน้ำมัน เส้นทางภาคตะวันออกเฉียงเหนือเสร็จสมบูรณ์ คาดจะสามารถดำเนินการเชิงพาณิชย์ (COD) ได้ในไตรมาส 4/65
ทั้งนี้บริษัทตั้งเป้าปี 66 จะพลิกกลับมากำไรจาก 3 กลุ่มธุรกิจหลัก ได้แก่ ธุรกิจท่อส่งน้ำมัน ดำเนินการโดยบริษัท ไทย ไปป์ไลน์ เน็ตเวิร์ค จำกัด, ธุรกิจการจัดจำหน่ายก๊าซ LNG และ ธุรกิจการขายไฟฟ้าให้กับภาคเอกชน ในรูปแบบ Private PPA โดยตั้งเป้าขยายกำลังการผลิตเพิ่มเป็น 30 เมกะวัตต์ ขยายไปในกลุ่มลูกค้าใหม่ๆ เช่น ห้างสรรพสินค้า โรงพยาบาล โรงแรม และโรงงานอุตสาหกรรมต่างๆ